Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 311/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek, ki se lahko vloži v treh mesecih od datuma te objave.

ENOTNI DOKUMENT

„ALHO DA GRACIOSA“

EU št.: PGI-PT-02605 – 11. 5. 2020

ZOP ( ) ZGO (X)

1. Ime [ZOP ali ZGO]

„Alho da Graciosa“

2. Država članica ali tretja država

Portugalska

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

„Alho da Graciosa“ – česen vrste Allium sativum L. – so posušene glavice, posamezne ali v kitah, vsaka s premerom najmanj 3 cm, merjenim pri olupljeni glavici.

Glavice so jajčaste oblike in zavite v več plasti belih zunanjih luskolistov, ki se preprosto odstranijo, ter sestavljene iz strokov s čvrsto in gladko teksturo, ki so obloženi z rdečkasto rožnatimi luskolisti.

Vonj strokov česna „Alho da Graciosa“ je srednje do nizke intenzivnosti, tudi ko niso zdrobljeni.

„Alho da Graciosa“ ima intenziven, zelo prijeten okus z le malo pookusa.

Pomemben vidik njegove kemijske sestave je visoka vsebnost cinka (več kot 7 mg/kg), železa (več kot 8 mg/kg), magnezija (več kot 170 mg/kg) in alicina (več kot 3 500 mg/kg), zaradi česar je „Alho da Graciosa“ primeren za konzerviranje hrane.

3.3. Krma (samo za proizvode živalskega izvora) in surovine (samo za predelane proizvode)

–

3.4. Posebne faze proizvodnje, ki jih je treba izvajati na opredeljenem geografskem območju

Vse faze proizvodnje (izbira najboljših strokov česna za sajenje, gojenje in pobiranje).

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

–

3.6. Posebna pravila za označevanje proizvoda, za katerega se uporablja registrirano ime

–

4. Jedrnata opredelitev geografskega območja

Otok Graciosa v otočju Azori.

5. Povezava z geografskim območjem

Povezava temelji na posebnih značilnostih in lastnostih proizvoda „Alho da Graciosa“.

V zvezi s slovesom proizvoda je treba poudariti, da se česen „Alho da Graciosa“ na otoku Graciosa zaradi ugodnih tal in podnebnih razmer uspešno goji od prihoda prvih naseljencev v začetku 15. stoletja.

Skozi generacije se česen na otoku Graciosa izboljšuje, saj proizvajalci izbirajo najboljše primerke za razmnoževanje, tj. tiste, ki ohranjajo njegove glavne značilnosti, kot sta barva in velikost.

Ob prvotni naselitvi otoka so ugotovili, da so vzorec padavin in rodovitna tla primerni za gojenje sadja in zelenjave. Česen, ki so ga gojili otočani – ti so bili večinoma samooskrbni kmetje – je izstopal med drugimi pridelki.

Graciosa je bila vedno znana pod imenom Terra do Alho (dežela česna), česen pa je upodobljen na grbu ene najznamenitejših krajevnih skupnosti na otoku, krajevne skupnosti São Mateus.

Posledica zgoraj navedenih okoliščin so posebne značilnosti česna „Alho da Graciosa“, kot sta vonj srednje do nizke intenzivnosti, tudi ko ni zdrobljen, in intenziven, zelo prijeten okus z le malo pookusa, na kar ne vplivajo le tla in podnebne razmere na otoku, ampak tudi prizadevanja proizvajalcev, ki so vedno skrbeli, da se tja niso prinašali kultivarji z drugih območij.

Čeprav ima podnebje na otoku Graciosa, podobno kot na drugih otokih v otočju, zmerne oceanske značilnosti, ima Graciosa najmanjšo količino padavin na Azorih, najbolj suha meseca pa sta maj in avgust. To je posledica topografije otoka, za katero so značilne nižinske ravnine, ki so zaščitene pred močnimi vetrovi in osončene.

Otok Graciosa ima plitva tla s standardnimi andičnimi rjavimi prstmi in regosoli, ki nastanejo iz bazaltnih kamnin ali piroklastičnega materiala, ki leži na plitvih bazaltnih kamninah.

Ta vulkanska tla z rahlo kislim ali nevtralnim pH so bogata z mikrohranili, kot sta cink in železo, ki so bistvena za razvoj mladih rastlin ter nastanek klorofila in fotosintezo. Taka zemlja je primerna za gojenje česna in spodbuja tvorbo alicina, s čimer pospešuje razvoj česna in mu daje značilnosti, naštete v točki 3.2.

Vsebnost alicina se znatno razlikuje zaradi nekaterih okoljskih dejavnikov, visoka pH-vrednost tal, veliko sonca in majhne količine padavin pa povečujejo njegovo koncentracijo v česnu (Eagling in Sterling, 2000).

Povprečna vsebnost alicina v česnu je med 1 800 mg/kg in 3 600 mg/kg, medtem ko je analiza proizvoda „Alho da Graciosa“ s tekočinsko kromatografijo visoke ločljivosti pokazala povprečno vsebnost alicina nad 3 500 mg/kg.

Kar zadeva pogoje za rast, je povprečna pH-vrednost tal na otoku Graciosa 6,2, kar skupaj z majhno količino padavin in sončno lego spodbuja nastajanje alicina, ki je glavna antimikrobična sestavina česna „Alho da Graciosa“.

Obiskovalci otoka zaradi lastnosti česna „Alho da Graciosa“ pogosto iščejo kulinarične specialitete, ki so začinjene ali pripravljene z njim, kot sta znamenita omaka molhanga, postrežena s svežo ribo, ribja jed molho à pescador, tipična otoška klobasa (linguiça da Graciosa) ali latvice na žaru (lapas grelhadas). Zato je „Alho da Graciosa“ zelo cenjen proizvod, ki ga priznani kuharski mojstri uporabljajo ne samo zaradi značilnega okusa in vonja, temveč tudi zato, ker je zaradi visoke vsebnosti alicina dokazano primeren za konzerviranje hrane.

„Alho da Graciosa“ je bil preizkušen kot zaviralec bakterije Listeria monocytogenes – patogenega mikroorganizma, ki lahko preživi in raste na hrani pri nižjih temperaturah, zaradi česar je njegovo prisotnost težko nadzorovati – in ugotovljeno je bilo, da ima boljšo zaviralno zmogljivost kot druge sorte rožnatega česna na trgu (Voz do Campo, izdaja 224, in Pimentel, Paulo (2008), Univerza na Azorih).

Preizkusi na mletem mesu so pokazali tudi, da je proizvod „Alho da Graciosa“ bistveno upočasnil rast bakterije L. monocytogenes do tretjega dneva hlajenja (Voz do Campo, izdaja 224, in Pimentel, Paulo (2008), Univerza na Azorih).

V zvezi z ugledom in slovesom proizvoda „Alho da Graciosa“ je treba omeniti pobudo trgovinske zbornice Angra do Heroísmo in poslovnega centra Graciosa za organizacijo prvega festivala „Alho da Graciosa“ leta 2019 s pogovori, kuharskimi predstavitvami, delavnicami, dejavnostmi za šole, posebnimi meniji v restavracijah, ki so vključevali jedi s česnom (od predjedi do sladice), vodenimi ogledi in prodajo lokalnih izdelkov z namenom oglaševanja, trženja in promocije česna „Alho da Graciosa“.

Ob tej priložnosti je bil v številnih člankih, med drugim objavljenih v večjih regionalnih in nacionalnih časopisih, in sicer Público in Açoriano Oriental, ter specializiranih revijah, kot so Vida Rural, Voz do Campo, Agrotec in Agronegócios, poudarjen velik pomen festivala, predvsem pa je bila pozornost posvečena lastnostim česna „Alho da Graciosa“, ki so bile predstavljene med dogodkom.

Med njimi so bili članki „E viva o alho! o da Graciosa que é diferente e único“ [Naj živi česen! Poseben in edinstven česen z otoka Graciosa], objavljen v časopisu Público, „O Alho da Graciosa ainda vai dar que falar“ [„Alho da Graciosa“ je še vedno tema pogovorov], ki je bil objavljen v reviji Vida Rural, in „O Alho da Graciosa, um composto natural com propriedades conservantes“ [„Alho da Graciosa“, naravna snov, primerna za konzerviranje hrane], objavljen v reviji Negócios do Campo.

V prej omenjenem članku z naslovom „E viva o alho! o Graciosa que é diferente e único“, objavljenem v časopisu Público, najdemo naslednji odstavek: „Otok Graciosa je bil od nekdaj znan kot otok česna, od 50. let prejšnjega stoletja pa je pridelava česna pridobila velik pomen, zlasti za lokalno družinsko gospodarstvo (skupaj z volčjim bobom, fižolom in žiti). Česen so na plovilu Fernão Magalhães, ki je v tistih časih plulo med osrednjo skupino otokov, znano kot ‚ilhas de baixo‘, ponesli tudi tja. Vendar se je vse spremenilo po potresu 1. januarja 1980, ki je povzročil uničenje, zaradi česar je otok zapustil velik del prebivalstva. Polja in kmetijski proizvodi so ostali zapuščeni, pridelava česna pa je skoraj izumrla.“

„Alho da Graciosa“ je bil pred kratkim izbran za upodobitev proizvodov z Azorov na spominski znamki, ki jo je izdal portugalski poštni urad (CTT – Correios de Portugal S.A.) za obeležitev četrte izvedbe državnega dneva gastronomije. Znamka je bila predstavljena na dogodku ob državnem dnevu gastronomije, ki ga je organiziralo azorsko združenje za delikatesne proizvode Confraria Gastrónomos dos Açores kot član portugalske zveze združenj za delikatesne proizvode Federação Portugues das Confrarias Gastronómicas.

„Alho da Graciosa“ je zaradi svojih značilnosti dragocen in zelo cenjen proizvod, zato povpraševanje ni omejeno na regionalni trg. Nasprotno, najti ga je mogoče tudi drugje na Portugalskem, kjer ga uporabljajo nekateri vrhunski kuharski mojstri, ki tako kar najbolje izkoristijo njegove kulinarične lastnosti, ne da bi jih skrbel premočen vonj ali okus.

Sklic na objavo specifikacije

(drugi pododstavek člena 6(1) te uredbe)

https://tradicional.dgadr.gov.pt/images/prod_imagens/horticolas/docs/CE_Alho_Graciosa_IGP.pdf

(1) UL L 343, 14.12.2012, str. 1.